# **Vec**

# **Poučenie o ochorení Vírusového zápalu pečene typu A (VHA) a jeho prevencii**

Vzhľadom na výskyt aktívnych ohnísk VHA v okrese Stará Ľubovňa, Regionálny úrad verejného zdravotníctva so sídlom v Poprade (ďalej len „RÚVZ Poprad“) chce upozorniť na zvýšenie obozretnosti a v rámci plnenia špecializovaných úloh verejného zdravotníctva pri výkone epidemiologického dohľadu v súlade s § 11 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov sprístupňuje Poučenie o ochorení VHA a jeho prevencii.

Ochorenie patrí do skupiny chorôb nazývaných aj „choroby špinavých rúk“, prenášaných znečistenými rukami zo znečisteného prostredia. Vírusový zápal pečene typu A je vysoko nákazlivé akútne infekčné ochorenie, ktoré začína neurčitými klinickými príznakmi pripomínajúcimi chrípku a gastrointestinálnymi príznakmi spojenými s bolesťami brucha, bolesťami kĺbov, celkovou nevoľnosťou a zvýšenou teplotou. Dôležitými príznakmi, ktoré sa však objavujú až neskôr, sú tmavý moč, svetlá stolica a žltačka. Inkubačný čas ochorenia (čas od vniknutia vírusu do organizmu až po prejavenie sa prvých príznakov) je od 15 do 50 dní.

Pôvodca nákazy sa vylučuje najmä v stolici, a to ešte pred objavením sa príznakov ochorenia. Prenos VHA sa uskutočňuje fekálno-orálnou cestou, pri úzkom kontakte s infikovanou osobou alebo alimentárnou cestou

VHA je možné účinne predísť dodržiavaním zásad osobnej hygieny, umývaním rúk po použití WC a pred jedlom. Odporúča sa zamerať najmä na predmety, s ktorými prichádza človek priamo do kontaktu (kľučky, splachovacie zariadenia vo WC, vodovodné batérie, kontaktné plochy v autobusoch, nákupné košíky a pod.).

Aktívnou ochranou pred ochorením je tiež očkovanie.

Aby mohlo byť prípadné ochorenie skoro rozpoznané, je dôležité lekára upozorniť na príznaky ochorenia hneď pri ich objavení sa.

Osoby, ktoré boli v styku s chorým, sú pod lekárskym dohľadom, ktorý spočíva v kontrole ich zdravotného stavu v 7 – 10 dňových intervaloch po dobu maximálnej inkubačnej doby ochorenia (50 dní).

V prípade otázok kontaktujte oddelenie epidemiológie, Regionálny úrad verejného zdravotníctva so sídlom v Poprade:

Email: pp.epi@uvzsr.sk; tel. čísla: 052/4180752; 052/4180757